BEAUTY ปักธง 5 ปีรายได้พุ่งสู่ระดับหมื่นลบ.-มาร์เก็ตแคปทะลุแสนลบ.
BEAUTY ปักธงรายได้สู่ระดับหมื่นล้านภายใน 5 ปี-มาร์เก็ตแคปทะยานถึงแสนล้านบาท ฟากรายได้ปี 61 โต 20%
29 ม.ค. 2561

นายแพทย์สุวิน ไกรภูเบศ ประธานเจ้าหน้าที่บริหาร บริษัท บิวตี้ คอมมูนิตี้ จำกัด (มหาชน) หรือ BEAUTY เปิดเผยว่า บริษัทกำหนดแผนยุทธศาสตร์ทางธุรกิจ 5 ปี (ปี 61-65) ตั้งเป้าหมายการเติบโตเฉลี่ยของรายได้ไม่ต่ำกว่าปีละ 20% อัตรากำไรสุทธิไม่ต่ำกว่า 20% โดยคาดว่าในปี 65 จะมีรายได้รวมอยู่ที่ 10,000 ล้านบาท มีมาร์เก็ตแคปไม่ต่ำกว่า 100,000 ล้านบาท และเป็นแบรนด์เครื่องสำอางของไทยที่ได้รับการยอมรับจากผู้บริโภคทั่วเอเชีย
สำหรับปีนี้บริษัทตั้งเป้ารายได้รวมไม่ต่ำกว่า 4,290 ล้านบาท หรือโตไม่ต่ำกว่า 20% รักษาอัตรากำไรสุทธิไม่น้อยกว่า 20% โดยตั้งงบลงทุนอยู่ที่ 120 ล้านบาท แบ่งเป็น ลงทุนเปิดสาขาใหม่จำนวน 80 ล้านบาท และนำไปใช้ปรับปรุงโครงสร้างพื้นฐาน และ Business Intelligence (BI) จำนวน 40 ล้านบาท เพื่อเพิ่มประสิทธิภาพในการสร้างยอดขายรองรับการเติบโตของบริษัทในอนาคต
ส่วนรายได้ปี 60 มั่นใจว่าจะทำได้ไม่ต่ำกว่าเป้าหมาย หลังในช่วง 9 เดือนแรกของปี 60 ทั้งรายได้และกำไรเติบโตทะลุ 20% แล้ว พร้อมเดินหน้ามุ่งขยายตลาดจีน และหาโอกาสเจาะตลาดแถบตะวันออกกลาง,อินเดีย และรัสเซียด้วย